Monthly Archives: November 2019
ກອງປະຊຸມປຶກສາຫາລືການຜະລິດພືດຜັກສະໜອງຕະຫຼາດໃນ ນະຄອນຫຼວງວຽງຈັນ
ກອງປະຊຸມປຶກສາຫາລືກ່ຽວກັບການຜະລິດພືດຜັກປ້ອນຕະຫຼາດ ໄດ້ຈັດຂື້ນໃນວັນທີ 4 ພະຈິກ 2019 ທີ່ສູນຄົ້ນຄວ້າພືດຜັກ ແລະ ໄມ້ໃຫ້ໝາກ ເມືອງຫາດຊາຍຟອງ ນະຄອນຫຼວງວຽງຈັນ. ໂດຍກະຊວງກະສິກຳ ແລະ ປ່າໄມ້ຮ່ວມກັບພາກສວ່ນທີ່ກ່ຽວຂ້ອງບໍ່ວ່າຈະແມ່ນຈາກພາກລັດ, ອຳນາດການປົກຄອງບ້ານ, ກຸ່ມຜະລິດພືດຜັກ ແລະ ແມ່ຄ້າຄົນກາງ ທີ່ຢູ່ໃນກົນໄກຕ້ອງໂສ້ການຕະຫຼາດພືດຜັກ. ໃຫ້ກຽດເປັນປະທານກອງປະຊຸມໃນຄັ້ງນີ້ໂດຍ: ທ່ານ. ປອ. ພວງປາຣິສັກ ປຣະວົງຄຳ ຮອງລັດຖະມົນຕີກະຊວງກະສິກຳ ແລະ ປ່າໄມ້. ຈຸດປະສົງກໍ່ແມ່ນເພື່ອເປັນການປຶກສາຫາລືກ່ຽວກັບທິດທາງການຜະລິດພືດຜັກ ແລະກົນໄກຕ່າງໆທີກ່ຽວຂ້ອງເພື່ອໃຫ້ສາມາດຕອບສະໜອງໃຫ້ຕະຫຼາດນະຄອນຫຼວງວຽງຈັນໄດ້ໂດຍພື້ນຖານ. ທ່ານ. ປອ. ພວງປາຣິສັກ ປຣະວົງຄຳຮອງລັດຖະມົນຕີກະຊວງກະສິກຳ ແລະ ປ່າໄມ້. ໄດ້ກ່າວວ່າ: ພວກເຮົາຕ້ອງມີຄວາມເຂົ້າໃຈເຊິ່ງກັນ ແລະ ກັນ ລະຫວ່າງຜູ້ຜະລິດ ແລະ ຜູ້ຊື້ ວ່າຄວນຈະມີການກຳນົດມາດຕະຖານ ແລະ ເງື່ອນໄຂແນວໃດໃຫ້ຈອດກັນລະຫວ່າງຜູ້ຜະລິດ ແລະ ຜູ້ຈຳໜ່າຍ. ກອງປະຊຸມດັ່ງກ່າວຖືວ່າມີຄວາມສຳຄັນກັບກຸ່ມຜູ້ຜະລິດ ແລະ ຜູ້ຊື້ ເພື່ອປັບປຸງຂອດການຜະລິດພາຍໃນໃຫ້ນັບມື້ນັບດີຂື້ນ ໂດຍສະເພາະກຸ່ມຜູ້ຜະລິດເພື່ອປ້ອນຕະຫຼາດນະຄອນຫຼວງວຽງຈັນ ຊື່ງພາກລັດໄດ້ຊຸກຍູ້ສົ່ງເສີມກະສິກຳສະອາດເພື່ອໃຫ້ ມີການຜະລິດໃຫ້ມີຄວາມເຂັ້ມແຂງ ແລະ ຍືນຍົງ. ນອກຈາກການຜະລິດພືດຜັກສະອາດແລ້ວຍັງມີການຜະລິດໄມ້ໃຫ້ໝາກ ແລະ ໃນຕໍ່ໜ້າກໍ່ຈະມີການສົ່ງເສີມການລ້ງງສັດໃຫຍ່ໃນນະຄອນຫຼວງວຽງຈັນ.
ຂະນະທີ່ກຸ່ມຜູ້ຜະລິດລະບຸວ່າ: ໃນໄລຍະຜ່ານມາຊາວກະສິກຳແມ່ນຖືກກົດລາ ແລະ ເອົາປຽບໃນການເກັບຊື່ແຕ່ລະຄັ້ງ ຊຶງປັດຈຸບັນການຂາຍຜົນຜະລິດແມ່ນມີພໍ່ຄ້າຄົນກາງມາເລາະເກັບຊື້ແລະກຳໜົດລາຄາໃຫ້ ຊຶງເຮັດໃຫ້ ບໍ່ສາມາດຕໍ່ລອງກັບເຂົາເຈົ້າໄດ້ ຕົວຢ່າງ: 1 ໝື່ນເທົ່າກັບ 12 ໂລ ແຕ່ວ່າຕົວຈິງແລ້ວແມ່ຄ້າຈະໄດ້ເຖີງ 15 -17 ກິໂລກຼາມ. ສະນັ້ນ, ຈິ່ງຮຽກຮ້ອງມາຍັງພາກລັດຊ່ວຍແກ້ໄຂດ່ວນເລື້ອງສັນຍາຊື້ – ຂາຍກັບແມ່ຄ້າຄົນກາງກໍ່ຄືໃຫ້ມີການເຊັນສັນຍາຊື້ – ຂາຍຄັກແນ່ວ່າແມ່ຄ້າຈະຮັບເກັບຊື້ໝື່ນໝື່ນເທົ່າໃດກັນແທ້ ແລະ ຢາກໄດ້ພືດຜັກປະເພດໃດແດ່. ຂະນະທີ່ຫົວໜ້າກຸ່ມປູກຜັກຍັງຮັບປະກັນວ່າມີຄວາມພ້ອມປູກພືດຜັກຕາມຄວາມຕ້ອງການຂອງແມ່ຄ້າ ແລະ ສະໜອງຢ່າງພຽງພໍຕາມຄວາມຕ້ອງການຂອງຕະຫຼາດນະຄອນຫຼວງວຽງຈັນ.
ຮຽງຮຽງໂດຍ: ສຸລິວົງ ກອງມະນີວົງ, ສູນຂໍ້ມູນຂ່າວສານກະສິກຳ ແລະ ປ່າໄມ້
ກວດແກ້ໂດຍ: ທ່ານ. ມະໂນລັກ ບຸນສີຫາລາດ ຫົວໜ້າສູນຂໍ້ມູນຂ່າວສານກະສິກຳ ແລະ ປ່າໄມ້
ຄະນະບໍລິຫານງານ ຊາວໜຸ່ມປະຊາຊົນປະຕິວັດລາວ ກະຊວງກະສິກຳ ແລະ ປ່າໄມ້ ສ້າງຂະບວນການອອກແຮງງານລວມ
ການສ້າງຂະບວນການອອກແຮງງານລວມ ຂອງຄະນະບໍລິຫານງານ ຊາວໜຸ່ມປະຊາຊົນປະຕິວັດລາວ ກະຊວງກະສິກຳ ແລະ ປ່າໄມ້ ໄດ້ຈັນຂື້ນທີ່ສູນພັດທະນາ ແລະ ບໍລິການດ້ານການກະເສດຫ້ວຍຊອນ-ຫ້ວຍຊົ້ວ, ວັນທີ 01 ພະຈິກ 2019. ໂດຍມິບັນດາຄະນະ ຊາວໜຸ່ມຮາກຖານແຕ່ລະກົມ, ໂຮງຮຽນ ທີ່ຂື້ນກັບຊາວໜຸ່ມກະຊວງກະສິກຳ ແລະ ປ່າໄມ້ ເຂົ້າຮ່ວມຂະບວນການດັ່ງກ່າວ. ນຳພາການສ້າງຂະບວນການໃນຄັ້ງນີ້ໂດຍ: ສະຫາຍ ສົມຫວັງ ພີມມະສອນ ເລຂາຄະນະບໍລິຫານງານ ຊາວໜຸ່ມປະຊາຊົນປະຕິວັດລາວ ກະຊວງກະສິກຳ ແລະ ປ່າໄມ້.
ຄະນະ ຊາວໜຸ່ມ ຮາກຖານສະຖາບັນຄົ້ນຄວ້າກະສິກຳ, ປ່າໄມ້ ແລະ ພັດທະນາຊົນນະບົດ. ນຳພາໂດຍ: ສະຫາຍ. ມະໂນລັກ ບຸນສີຫາລາດ ເລຂາຄະນະຊາວໜຸ່ມ ຮາກຖານສະຖາບັນຄົ້ນຄວ້າກະສິກຳ, ປ່າໄມ້ ແລະ ພັດທະນາຊົນນະບົດພ້ອມດ້ວຍຄະນະໜ່ວຍຊາວໜຸ່ມສູນອ້ອມຂ້າງ ຊປປລ ຮາກຖານ ສກປພ ທັງໝົດ 23 ສະຫາຍກໍ່ໄດ້ເຂົ້າຮ່ວມການສ້າງຂະບວນການດັ່ງກ່າວ. ການສ້າງຂະບວນການຄັ້ງນີ້ແມ່ນເພື່ອເປັນການສ້າງຂະບວນການຕ້ອນຮັບວັນຊາດ ທີ 02 ທັນວາ ຄົບຮອບ 44 ປີ, ກອງປະຊຸມໃຫຍ່ 03 ຂັ້ນ ຂອງອົງຄະນະພັກ ກະຊວງກະສິກຳ ແລະ ປ່າໄມ້, ບັ້ນດຳເນີນການກວດກາ 4 ບຸກ ຂອງຊາວໜຸ່ມ ປະຈຳປີ 2019, ການດຳເນີນກອງປະຊຸມໃຫຍ່ 03 ຂັ້ນຂອງຊາວໜຸ່ມກະຊວງກະສິກຳ ແລະ ປ່າໄມ້, ວັນຄົບຮອບວັນສ້າງຕັ້ງສູນພັດທະນາ ແລະ ບໍລິການດ້ານການກະເສດຫ້ວຍຊອນ-ຫ້ວຍຊົ້ວ ຄົບຮອບ 25 ປີ ແລະ ກະກຽມພິທີເປີດນ້ຳໃຫ້ແກ່ການຜະລິດລະດູແລ້ງ.
ໂດຍ: ສຸລິວົງ ກອງມະນີວົງ ສູນຂໍ້ມູນຂ່າວສານກະສິກຳ ແລະ ປ່າໄມ້
ຮູບພາບໂດຍ: ທ. ຈັນທະສອນ ມະນີວົງ ສູນຂໍ້ມູນຂ່າວສານກະສິກຳ ແລະ ປ່າໄມ້